Informácia
o priebehu a výsledkoch návštevy
predsedu vlády Čínskej ľudovej republiky Wen Jiabao
v Slovenskej republike 
v dňoch 7. - 8. decembra 2005

V dňoch 7.-8. 12. 2005 vykonal oficiálnu návštevu SR predseda vlády Čínskej ľudovej republiky Wen Jiabao. Členmi jeho delegácie boli minister financií Jin Renqing, minister kultúry Sun Jiazheng a námestník ministra ZV Zhang Yesui. Delegáciu sprevádzala početná skupina novinárov. Okrem rokovania s predsedom vlády SR M. Dzurindom bol premiér Wen prijatý prezidentom SR I. Gašparovičom a predsedom NR SR P. Hrušovským. Cieľom historicky prvej návštevy čínskeho predsedu vlády na Slovensku bolo posúdenie možností rozvoja bilaterálnych vzťahov s dôrazom na hospodársku spoluprácu, výmena názorov na niektoré medzinárodné a regionálne otázky a spolupráca SR a ČĽR v kontexte vzťahov EÚ - ČĽR. Diskutovaná bola otázka ľudských práv v ČĽR. Patričná pozornosť bola venovaná spoločnému pôsobeniu v Bezpečnostnej rade OSN počas nestáleho členstva SR v r. 2006 – 2007.   
Čínska delegácia v rámci svojej európskej cesty do SR pricestovala z Francúzska a pokračovala ďalej návštevami v Česku a Portugalsku.

Bilaterálne vzťahy

Politická oblasť
	Obidve strany potvrdili záujem o ďalší rozvoj priateľských a konštruktívnych vzťahov na báze partnerstva orientovaných pragmaticky do oblasti hospodárskej spolupráce. Základný rámec slovensko-čínskych vzťahov stanovuje spoločné vyhlásenie z r. 2003 podpísané počas návštevy prezidenta SR v ČĽR. Vyzdvihnuté boli kontakty a spolupráca na úrovni parlamentov. Predseda vlády M. Dzurinda ocenil významnú úlohu, ktorú ČĽR zohráva v súčasných medzinárodných vzťahoch. Vyzdvihol prebiehajúce sociálne zmeny a úspešný hospodársky rozvoj ČĽR a v tejto súvislosti ponúkol skúsenosti Slovenska s prechodom plánovaného hospodárstva na trhové a prechodom k pluralitnej občianskej spoločnosti. Predseda vlády Wen privítal členstvo SR v EÚ ako pozitívny aspekt pre celé spektrum slovensko-čínskych vzťahov a vyslovil želanie, aby SR zohrávala významnú úlohu v Európskej únii.  S uznaním sa vyjadril o rozvoji Slovenska vrátane dynamického rastu hospodárstva v porovnaní s jeho predchádzajúcou návštevou vtedajšieho Československa v 80. rokoch.  

V rámci rozvíjania kontaktov predseda vlády M. Dzurinda prijal pozvanie na návštevu ČĽR v čase, ktorý bude vyhovovať obidvom stranám, a vyjadril potešenie nad možnosťou stretnutia pri príležitosti summitu „Stretnutie Ázia-Európa“ na jeseň v Helsinkách (ASEM 6, 10.-11.9.2006). Prezident SR požiadal o tlmočenie pozvania pre čínskeho prezidenta na návštevu SR. Ako príklad dobre rozvíjajúcich sa parlamentných kontaktov bola spomenutá návšteva delegácie Zahraničného výboru NR SR do ČĽR pripravovaná na r. 2006. Predseda vlády Wen zdôraznil význam dialógu a konzultácií vedených na úrovni ministerstiev zahraničných vecí, pričom zmienil platnosť pozvania pre ministra zahraničných vecí E. Kukana na návštevu v ČĽR v r. 2006. Z úrovne námestníka ministra zahraničných vecí ČĽR bolo tlmočené pozvanie pre štátnu tajomníčku MZV SR M. Vášáryovú na konzultácie v ČĽR taktiež v r. 2006.

Predseda vlády M. Dzurinda a ostatní predstavitelia SR vyjadrili podporu prehlbovaniu spolupráce a dialógu medzi EÚ a ČĽR za aktívnej účasti SR, vrátane citlivých oblastí ako sú ľudské práva, nelegálna migrácia, ochrana duševného vlastníctva, ochrana životného prostredia, energetická bezpečnosť a právny rámec hospodárskej spolupráce, s cieľom postupného budovania strategického partnerstva. Vhodnou príležitosťou v tejto súvislosti budú rokovania o rámcovej dohode o partnerstve a spolupráci medzi EÚ a ČĽR. Čínska strana označila vzťahy EÚ a ČĽR za veľmi dobré s veľkým významom a široko rozvinutou spoluprácou. Výrazom úrovne vzťahov je pravidelný dialóg na najvyššej úrovni. Predpokladaným obratom obchodnej výmeny vo výške 200 mld. USD v r. 2005 sa EÚ stane pre ČĽR najvýznamnejším obchodným partnerom.

Predseda vlády M. Dzurinda otvoril aj problematiku ľudských práv, ktorá bola podrobnejšie prerokovaná pri prijatí u predsedu NR SR P. Hrušovského. Slovenská strana ocenila pozitívne kroky na ceste ČĽR v procese budovania demokracie a právneho štátu a požiadala, aby čínsky parlament ratifikoval Medzinárodný dohovor o občianskych a politických právach (MDOPP). Ponúkla pritom partnerskú pomoc pri posilňovaní ochrany ľudských práv vrátane náboženských slobôd v ČĽR. Čínska strana vyjadrila pripravenosť v tejto oblasti spolupracovať formou konštruktívneho dialógu aj so SR. ČĽR je rozhodnutá postupne zavádzať demokratické princípy do svojho spoločenského systému, ale jej východisková situácia nie je jednoduchá vzhľadom na odlišný historicko-kultúrny vývoj a dosiahnutý stupeň rozvoja. ČĽR bude pokračovať v prípravách na ratifikáciu MDOPP zavádzaním nevyhnutných zmien do svojho vnútorného právneho poriadku.

Zo slovenskej strany bolo na všetkých úrovniach potvrdené pridržiavanie sa „politiky jednej Číny“ vo vzťahu k Taiwanu so zdôraznením potreby mierového riešenia taiwanskej otázky prostredníctvom dialógu. Čínska strana stanovisko SR ocenila.  

Hospodárska oblasť
V oblasti hospodárskej spolupráce bol obojstranne vyslovený predpoklad jej ďalšieho zintenzívnenia. Obchodná výmena v období rokov 1993 – 2004 vzrástla sedemkrát na úroveň 850 mil. USD a tento rastúci trend naďalej pokračuje.

Slovenská strana zdôraznila záujem o hľadanie možností, ako zvýšiť slovenský vývoz do ČĽR a zmierniť tak negatívnu obchodnú bilanciu. Čínska strana bola vyzvaná, aby podporila vstup priamych čínskych investícií do slovenského hospodárstva. Predseda vlády M. Dzurinda zdôraznil úspešnú spoluprácu v oblasti energetiky (Slovenské energetické strojárne a. s. Tlmače) a požiadal o podporu účasti slovenských podnikov na energetických projektoch v ČĽR (tepelné elektrárne Shen Tou, Hellin, Shanxi). Ako príklady úspešnej spolupráce spomenul tiež pôsobenie spoločností Matador a.s. Púchov a Konštrukta a.s. Trenčín. Ďalej potvrdil záujem o spoluprácu v oblasti životného prostredia, lesníctva a turistiky. Potvrdenie záujmu o prehĺbenie hospodárskej spolupráce formou konkrétnych projektov zaznelo aj na prijatiach predsedu vlády Wena u prezidenta SR I. Gašparoviča a predsedu NR SR P. Hrušovského. 

Čínska strana prisľúbila v rámci pravidiel trhového hospodárstva povzbudzovať silné a úspešné čínske podniky k investíciám na Slovensku a zároveň potvrdila záujem o slovenské investície v ČĽR. Vzhľadom na tradície spolupráce v oblasti energetiky privítala účasť slovenských podnikov vo výberových konaniach na dodávateľov pre energetické projekty, ale súčasne upozornila, že od r. 2006 bude v tejto oblasti ponuka prevyšovať dopyt vzhľadom na relatívne vysoký počet ukončených a rozostavaných elektrární rôznych typov a získať objednávky na dodávky bude preto oveľa ťažšie. Pozitívne bol prijatý návrh na spoluprácu v oblasti lesníctva podľa čínskych potrieb, najmä v oblasti prenosu skúseností z komplexného hospodárenia s lesmi. Záujem bol prejavený o spoluprácu v oblasti strojárstva (číslicovo riadené obrábacie stroje), životného prostredia, malých a stredných podnikov a turistiky, pričom bolo požiadané o uľahčenie procedúr vstupu a pobytu čínskych občanov na území SR. 

S cieľom doplnenia právneho rámca hospodárskej spolupráce boli podpísané dva dokumenty – Dodatkový protokol k Dohode o podpore a vzájomnej ochrane investícií medzi vládami ČSFR a ČĽR z r. 1991 a Dohoda medzi Ministerstvom dopravy, pôšt a telekomunikácií SR a Ministerstvom informačného priemyslu ČĽR o spolupráci v oblasti komunikácií a informácií.

Spolupráca v oblasti kultúry, vzdelávania a športu	 
	Obidve strany ocenili spoluprácu v oblasti kultúry a vzdelávania a vyjadrili potrebu intenzívnejšieho napĺňania existujúceho zmluvného rámca konkrétnymi aktivitami. Záujem bol prejavený o recipročné usporiadanie týždňov kultúry.
V oblasti vzdelávania slovenská strana potvrdila význam, ktorý pre rozvoj vzájomnej spolupráce má Lektorát slovenčiny na Pekingskej univerzite zahraničných štúdií, ocenila udeľovanie čínskych vládnych štipendií a vyzvala čínsku stranu k plnému využívaniu slovenských vládnych štipendií. 
	Čínska strana sa vyjadrila za posilnenie spolupráce v oblasti vedy a techniky vrátane výmen odborníkov.
	V súvislosti s Letnými olympijskými hrami 2008 v Pekingu obidve strany sa vyslovili za bohatšiu spoluprácu v oblasti športu. Čínsky predseda vlády pozval pri tejto príležitosti slovenských predstaviteľov na návštevu tejto významnej udalosti.    

Multilaterálna spolupráca, medzinárodné otázky
	Obojstranne bola ocenená spolupráca na multilaterálnych fórach vrátane OSN. Predseda vlády M. Dzurinda poďakoval za podporu ČĽR úspešnej kandidatúre SR na post nestáleho člena Bezpečnostnej rady OSN v rokoch 2006 – 2007. Vyjadril pripravenosť ku konštruktívnemu a aktívnemu pôsobeniu SR na tomto významnom poste a záujem o spoluprácu s ČĽR ako stálym členom Bezpečnostnej rady OSN. Pri tejto príležitosti zdôraznil potrebu reformy OSN vrátane jej Bezpečnostnej rady s cieľom posilnenia úlohy tejto inštitúcie v medzinárodných vzťahoch. V tomto kontexte boli obojstranne prezentované stanoviská k aktuálnym medzinárodným, regionálnym a vzťahovým otázkam (KĽDR, RF, USA, Japonsko). Slovenská strana vyzdvihla prínos stabilne a pragmaticky sa rozvíjajúcich vzťahov ČĽR s USA a Ruskou federáciou pre mier a stabilitu vo svete. 

Rôzne
	V rámci programu návštevy sa uskutočnila spoločná tlačová konferencia predsedov vlád a stretnutie premiéra Wen Jiabao s čínskou komunitou v Bratislave.

 Závery a odporúčania

1. Návšteva bola úspešne využitá na podporu záujmov SR voči ČĽR v oblasti hospodárskej spolupráce a súčasne poskytla priestor na zdôraznenie záujmu SR a EÚ o budovanie strategického partnerstva s ČĽR, v rámci ktorého budú riešené aj pre EÚ dôležité otázky ako sú ľudské práva, nelegálna migrácia, ochrana duševného vlastníctva, ochrana životného prostredia a energetická bezpečnosť. Rokovania sa uskutočnili v dobrej atmosfére a sú obojstranne hodnotené pozitívne ako prínos k zintenzívneniu konštruktívnej slovensko-čínskej spolupráce. Návšteva čínskeho premiéra prispela k posilneniu pragmaticky orientovaných partnerských vzťahov a v širšom kontexte k posilneniu zahraničnopolitického postavenia SR.

2. Sledovať možnosť návštevy predsedu Národnej rady SR, predsedu vlády SR a ministra zahraničných vecí SR v ČĽR a možnosť návštevy prezidenta ČĽR v SR.   

3. Pri pôsobení SR v Bezpečnostnej rade OSN v r. 2006 - 2007 vytvárať predpoklady na účinnú komunikáciu a konštruktívnu spoluprácu s ČĽR ako stálym členom Bezpečnostnej rady pri riešení regionálnych aj globálnych bezpečnostných otázok. 

4. Ministerstvu zahraničných vecí SR koordinovať aktivity SR pri postupnom budovaní všestranného a strategického partnerstva EÚ a ČĽR vrátane riešenia otázok, ktorých citlivosť a význam pre obidve strany vyžadujú osobitnú pozornosť, ako napr. ľudské práva, nelegálna migrácia, ochrana práv duševného vlastníctva a energetická bezpečnosť.  

5. Ministerstvu hospodárstva SR v spolupráci so svojimi špecializovanými agentúrami pokračovať v podpore slovenských podnikateľských subjektov pri ich prieniku na trh ČĽR.